**UNIUNEA NAŢIONALĂ A BAROURILOR DIN ROMÂNIA**

**CONSILIUL UNIUNII**

**HOTĂRÂREA nr. 84**

***17-18 iulie 2020***

*În conformitate cu dispozițiile art. 65 lit. a) și (ș) din Legea nr. 51/1995 privind organizarea și exercitarea profesiei de avocat, cu modificările și completările ulterioare, precum și art. 28 alin. (8) din Hotărârea Consiliului U.N.B.R. nr. 5/2011 privind aprobarea Regulamentului de organizare şi funcționare a Uniunii Naționale a Barourilor din România și de desfășurare a ședințelor Consiliului U.N.B.R. ,*

*Ținând cont de* *Hotărârea Consiliului U.N.B.R. nr. 77/2020 privind modificarea și completarea Regulamentul de lucru al comisiilor și grupurilor de lucru ale U.N.B.R., adoptat prin Hotărârea Consiliului U.N.B.R. 222/23 martie 2017, care prevede republicarea acestuia*

*Consiliul U.N.B.R., întrunit în ședința din* ***17-18 iulie 2020****, adoptă prezenta:*

**HOTĂRÂRE:**

**Art. 1** **–** Regulamentul de lucru al comisiilor și grupurilor de lucru ale U.N.B.R., adoptat prin Hotărârea Consiliului U.N.B.R. 222/23 martie 2017 (în continuare, Regulamentul), cu modificările și completările adoptate prin Hotărârea Consiliului U.N.B.R. nr. 77/2020, se republică în Anexa la prezenta hotărâre.

**Art. 2. –** Prezenta hotărâre se comunică membrilor Consiliului U.N.B.R. și se afișează pe website-ul [www.unbr.ro](http://www.unbr.ro) .

**C O N S I L I U L U. N. B. R.**

**Anexa la Hotărârea Consiliului U.N.B.R. nr. 84/17-18 iulie 2020**

**REGULAMENT DE LUCRU al**

**comisiilor și grupurilor de lucru ale U.N.B.R.**

**Preambul.**

Consiliul U.N.B.R. constituie ca structuri de lucru: departamente, comisii temporare şi grupuri de lucru.

Departamentele au caracter permanent, sunt constituite pe perioada mandatului Consiliului, prin votul acestuia, în domeniile şi cu atribuțiile prevăzute de art. 39 din Regulamentul de organizare şi funcționare a Uniunii Naționale a Barourilor din România (U.N.B.R.) şi de desfășurare a ședințelor Consiliului U.N.B.R.

Comisiile temporare ale Consiliului U.N.B.R. se constituie în raport de necesitățile de activitate identificate de Consiliu şi au atribuțiile stabilite de acesta.

Grupurile de lucru sunt înființate de Consiliul U.N.B.R., în domeniile şi cu atribuțiile stabilite de acesta. Grupurile de lucru desfășoară o activitate cu caracter permanent sau cu caracter temporar.

**Definiții.**

Art.1.

Comisiile reprezintă structuri cu caracter temporar ale Consiliului U.N.B.R. și se constituie în raport de necesitățile de activitate identificate de acesta. Ele au atribuțiile stabilite de Consiliul U.N.B.R.

Art.2.

(1) Grupurile de lucru reprezintă structuri cu caracter temporar sau permanent ale Consiliului U.N.B.R., ȋn domeniile prevăzute de art.29 alin.(3) din Regulamentul de organizare şi funcționare a Uniunii Naționale a Barourilor din România (U.N.B.R.) şi de desfășurare a ședințelor Consiliului U.N.B.R., precum și alte domenii stabilite de acesta. Ele au atribuțiile stabilite de Consiliul U.N.B.R.

(2) Prin caracter permanent se înțelege durata mandatului Consiliului U.N.B.R.

**Înființarea comisiilor.**

Art.3.

(1) Comisiile se înființează prin hotărâre a Consiliului U.N.B.R.

(2) Prin actul de înființare se stabilesc atribuțiile comisiei, compunerea și coordonarea acesteia, durata, precum și bugetul alocat activității comisiei.

**Compunerea comisiilor**

Art.4.

(1) Comisiile aprobate de Consiliul U.N.B.R. sunt compuse din membrii acestuia.

(2) Desemnarea ȋn cadrul unei comisii se face numai ȋn baza acordului celui ȋn cauză.

(3) Pentru aducerea la îndeplinire a atribuțiilor stabilite, cu aprobarea prealabilă a Comisiei Permanente, coordonatorul comisiei poate decide cooptarea de specialiști din afara Consiliului U.N.B.R.

(4) În cazul încetării mandatului de consilier U.N.B.R. al unuia din membrii comisiei, Consiliul U.N.B.R. poate hotărî menținerea în componența comisiei a avocatului respectiv.

**Coordonarea comisiilor**

Art.5.

Coordonarea unei comisii aprobată de Consiliul U.N.B.R. va putea fi încredințată unui membru al Comisiei Permanente.

Art.6. Coordonatorul comisiei are următoarele atribuții:

1. Convoacă ședințele comisiei și stabilește locul și forma de desfășurare a acestora;
2. Asigură comunicarea ȋn cadrul comisiei;
3. Stabilește remunerațiile ce se cuvin membrilor comisiei sau altor specialiști cooptați ȋn activitatea comisiei și înaintează cerere de plată a acestora;
4. Propune înlocuirea unui membru sau completarea comisiei;
5. Propune Comisiei Permanente cooptarea de specialiști din afara Consiliului U.N.B.R. și remunerația acestora;
6. înaintează solicitarea de avansare a cheltuielilor aferente activității comisiei;
7. întocmește rapoarte intermediare și raportul final al comisiei, precum și orice completări sau lămuriri solicitate conform prezentului regulament;
8. prezintă rapoartele intermediare sau raportul final ȋn fața Comisiei Permanente sau Consiliului U.N.B.R.

**Funcționarea comisiilor.**

Art.7.

(1) Activitatea comisiei se va desfășura la convocarea coordonatorului acesteia.

(2) Ședințele de lucru ale comisiilor pot avea loc și prin folosirea mijloacelor tehnice care asigură legătura la distanță.

(3) Aparatul administrativ al U.N.B.R. va susține organizarea comisiei, la solicitarea coordonatorului acesteia.

(4) Cheltuielile aferente activității comisiei, ȋn limitele bugetului stabilit, vor fi avansate la solicitarea coordonatorului comisiei.

(5) Deciziile ȋn cadrul comisiilor se adoptă cu majoritate. Raportul va consemna și pozițiile exprimate și rămase ȋn minoritate.

(6) Coordonatorul comisiei va înainta președintelui U.N.B.R. sau vicepreședintelui desemnat de acesta un raport privind activitatea și concluziile comisiei. Președintele U.N.B.R. sau vicepreședintele desemnat de acesta va putea solicita completarea sau lămurirea raportului sau, după caz, înaintarea raportului Comisiei Permanente și Consiliului U.N.B.R.

(7) Este cu desăvârșire interzisă comunicarea rapoartelor intermediare, raportului final sau a oricărei opinii a comisiei sau a unui membru al acesteia oricăror instituții sau persoane care nu fac parte din Consiliul U.N.B.R., fără aprobarea președintelui U.N.B.R. sau vicepreședintelui desemnat.

(8) Consiliul U.N.B.R. va adopta măsurile ce se impun ȋn domeniile de lucru ale comisiilor, raportul acestora având numai un caracter consultativ.

**Dizolvarea comisiilor.**

Art.8.

Dizolvarea comisiilor are loc prin hotărâre a Consiliului U.N.B.R., care va evalua activitatea și va valida cheltuielile efectuate.

**Înființarea grupurilor de lucru.**

Art.9.

(1) Grupurile de lucru sunt înființate prin hotărâre a Consiliul U.N.B.R., în domeniile şi cu atribuțiile stabilite de acesta.

(2) Grupurile de lucru au caracter temporar sau permanent.

(3) Grupurile de lucru cu caracter permanent se constituie ȋn legătură cu analizarea și soluționarea de către U.N.B.R. a următoarelor:

1. contestațiile formulate împotriva deciziilor consiliilor barourilor de aprobare sau de respingere a cererilor de primire în profesie cu scutire de examen; contestațiile formulate, după caz, de Președintele U.N.B.R. sau avocatul în cauză împotriva deciziilor consiliului barourilor de declarare a nedemnității avocatului aflat într-una dintre situațiile expres enumerate de Lege şi/sau Statut;
2. contestațiile formulate, după caz, de Președintele U.N.B.R. şi/sau avocatul în cauză declarat incompatibil ca urmare a deținerii calității de asociat sau a îndeplinirii unei funcții de conducere într-o societate în condițiile prevăzute în art. 29 din Statutul profesiei de avocat; contestațiile formulate împotriva deciziilor barourilor de refuz a înscrierii, reînscrierii sau menținerii pe Tabloul avocaților;
3. contestațiile formulate împotriva deciziilor barourilor de suspendare a exercițiului profesiei de avocat;
4. contestațiile formulate împotriva deciziilor barourilor de menținere sau nemenținere în activitate a avocatului pensionar;
5. contestațiile formulate împotriva deciziilor barourilor de respingere a cererilor de transfer ale avocaților;
6. contestațiile formulate împotriva deciziilor barourilor de respingere a cererilor de înființare de sedii secundare;
7. plângerile formulate împotriva deciziilor barourilor privind modul de soluționare a contestațiilor şi reclamațiilor privind onorariile;
8. contestațiile formulate împotriva deciziilor barourilor privind nelegalitatea convențiilor de colaborare încheiate de avocați conform art. 7 din Lege;
9. contestațiile formulate împotriva hotărârilor adunărilor generale ale barourilor şi hotărârilor Consiliului U.N.B.R.

(4) Consiliul U.N.B.R. poate decide constituirea de grupuri de lucru cu caracter permanent și ȋn alte domenii.

(5) Hotărârea de înființare a unui grup de lucru va arăta domeniul și atribuțiile acestuia.

(6) Coordonatorii grupurilor de lucru cu caracter permanent vor înainta Președintelui U.N.B.R. sau vicepreședintelui desemnat de acesta un raport privind activitatea și concluziile grupului de lucru, periodic, la intervale de maxim 3 luni. Termenul poate fi prelungit cu maxim încă 2 luni, pentru motive temeinice.

(7) Coordonatorii grupurilor de lucru cu caracter temporar vor înainta Președintelui U.N.B.R. sau vicepreședintelui desemnat de acesta raportul privind activitatea și concluziile grupului de lucru în termen de maxim 3 luni de la constituire. Pentru motive temeinice, termenul poate fi depășit cu încă 2 luni.

(8) Prevederile art. 7 alin. (7) se aplică în mod corespunzător.

(9) Activitatea din cadrul grupurilor este, de principiu, neremunerată. În mod excepțional, pentru participarea la grupurile de lucru Consiliul U.N.B.R. se poate stabili, cu caracter general, plata unor indemnizații.

**Compunerea grupurilor de lucru**

Art.10.

(1) Grupurile de lucru aprobate de Consiliul U.N.B.R. sunt compuse din membrii acestuia.

(2) Desemnarea ȋn cadrul unui grup de lucru se face numai ȋn baza acordului celui ȋn cauză.

(3) Un membru al Consiliului UNBR poate face parte din maxim 2 grupuri de lucru.

**Coordonarea grupurilor de lucru**

Art.11

(1) Grupurile de lucru sunt coordonate de un membru al Comisiei Permanente.

(2) Prevederile art.6 lit. a), b), d), h) se aplică ȋn mod corespunzător.

**Funcționarea grupurilor de lucru**

Art.12.

Dispozițiile art.7 se aplică ȋn mod corespunzător.

**Dizolvarea grupurilor de lucru**

Art.13

(1) Grupurile de lucru cu caracter permanent se dizolvă odată cu încetarea mandatului Consiliului U.N.B.R.

(2) În privința grupurilor de lucru cu caracter temporar sunt aplicabile, ȋn mod corespunzător, dispozițiile art.8.

**Dispoziții finale.**

Art.14.

Dispozițiile art.5,6,7,8,12 și 13 sunt aplicabile comisiilor și grupurilor de lucru constituite până ȋn prezent.